b'\n_START_ARTICLE_\nTikocino pilis\n_START_SECTION_\nIstorija\n_START_PARAGRAPH_\n1433 m. Lietuvos didysis kunigaik\xc5\xa1tis \xc5\xbdygimantas K\xc4\x99stutaitis Tikocin\xc4\x85 kartu su aplinkin\xc4\x97mis \xc5\xbeem\xc4\x97mis perdav\xc4\x97 valdyti Smolensko seni\xc5\xabnui Jonui Go\xc5\xa1tautui. Tais pa\xc4\x8diais metais prasid\xc4\x97jo medin\xc4\x97s pilies statybos. Po t\xc4\x97vo mirties pilies valdytoju tapo Martynas Go\xc5\xa1tautas. Apie 1519 m. pilies valdytoju tapo Trak\xc5\xb3 vaivada Albertas Go\xc5\xa1tautas. Po paskutiniojo Go\xc5\xa1taut\xc5\xb3 gimin\xc4\x97s atstovo Stanislovo Go\xc5\xa1tauto mirties pilis atiteko karaliui \xc5\xbdygimantui Senajam, o po jo mirties atiteko jo s\xc5\xabnui karaliui \xc5\xbdygimantui Augustui. Naujasis pilies \xc5\xa1eimininkas medin\xc4\x99 pil\xc4\xaf perstat\xc4\x97 \xc4\xaf m\xc5\xabrin\xc4\x99. Plies rekonstrukcijai vadovavo architektas Hiob Bretfus. Taip pat pilyje buvo \xc4\xafrengti: karali\xc5\xa1kasis arsenalas, valstyb\xc4\x97s i\xc5\xbedo saugyklos ir biblioteka. 1611-1632 m. pilis v\xc4\x97l buvo rekonstruojama, \xc5\xa1\xc4\xaf kart\xc4\x85 prie pilies pastatytas bastionas. Rekonstrukcijos iniciatorius buvo miesto seni\xc5\xabnas Kristupas Viesiolovskis. 1655 m. \xc5\xa0ved\xc5\xb3 tvano metu pilyje buvo apsistoj\xc4\x99s Boguslavas Radvila su savo karine \xc4\xafgula. Taip pat pilyje trumpam buvo apsigyven\xc4\x99s ir i\xc5\xa1 Lietuvos Did\xc5\xbeiosios kunigaik\xc5\xa1tyst\xc4\x97s pab\xc4\x97g\xc4\x99s Jonu\xc5\xa1as Radvila. 1655 m. gruod\xc5\xbeio pabaigoje pastar\xc4\x85j\xc4\xaf didik\xc4\x85, u\xc5\xbesidarius\xc4\xaf medin\xc4\x97je pilyje apsupo Povilo Jono Sapiegos vadovaujama kariuomen\xc4\x97. Jonu\xc5\xa1\xc4\x85 Radvil\xc4\x85 u\xc5\xbe K\xc4\x97daini\xc5\xb3 sutarties pasira\xc5\xa1ym\xc4\x85 nor\xc4\x97t\xc4\x85 suimti ir teisti, bet jis netik\xc4\x97tai gruod\xc5\xbeio 31 d. mir\xc4\x97. _NEWLINE_V\xc4\x97liau pilis atiteko Stefanui \xc4\x8carneckiui, kuris 1698 m. dar kart\xc4\x85 rekonstravo pil\xc4\xaf. Po jo mirties pilis atiteko Janui Klemensui Branickiui. 1705 m. pilyje buvo susitik\xc4\x99 Abiej\xc5\xb3 Taut\xc5\xb3 respublikos karalius Augustas II ir Rusijos imperijos caras Petras I. \xc5\xa0ios susitikimo metu karalius \xc4\xafsteig\xc4\x97 Baltojo erelio ordin\xc4\x85 \xe2\x80\x93 seniausi\xc4\x85 ir garbingiausi\xc4\x85 Lenkijos valstybin\xc4\xaf apdovanojim\xc4\x85. Pastarajam \xc4\xafvykiui atminti 1982 m. buvo pastatytas paminklas (autorius Je\xc5\xbeis Grigor\xc4\x8diukas), vaizduojantis pasiruo\xc5\xa1us\xc4\xaf skristi bronzin\xc4\xaf erel\xc4\xaf. 1734 m. pilis sudeg\xc4\x97. 1771 m. pilies gri\xc5\xabv\xc4\x97sius nuplov\xc4\x97 potvynis, o likusius akmenis per I pasaulin\xc4\xaf kar\xc4\x85 1915 m. vokie\xc4\x8di\xc5\xb3 kariuomen\xc4\x97 panaudojo keli\xc5\xb3 statyboms._NEWLINE_Pagal Sankt Peterburge esan\xc4\x8dius archyvinius dokumentus, kuriuose nubrai\xc5\xbeytas detalus pilies planas buvo nuspr\xc4\x99sta pil\xc4\xaf atstatyti. 1961-1963 m. prasid\xc4\x97jo archeologiniai kasin\xc4\x97jimai. V\xc4\x97liau vyko \xc4\xafvair\xc5\xabs parengiamieji darbai, kol galiausiai 2002 m. prasid\xc4\x97jo pilies atstatymo darbai. Pilies atstatymo kaina siekia 12 milijon\xc5\xb3 zlot\xc5\xb3.\n_START_SECTION_\nPilies lobynas\n_START_PARAGRAPH_\n1565 m. karalius \xc5\xbdygimantas Augustas \xc4\xafk\xc5\xabr\xc4\x97 pilyje bibliotek\xc4\x85, kurioje buvo saugomos knygos atve\xc5\xbetos i\xc5\xa1 Lietuvos valdov\xc5\xb3 r\xc5\xabm\xc5\xb3. Karalius labai m\xc4\x97go rinkti juvelyrinius dirbinius. Savo kolekcijoje karalius tur\xc4\x97jo Imperatoriaus Karolio V rubin\xc4\x85. kurio vert\xc4\x97 siek\xc4\x97 skud\xc5\xb3. Taip pat tur\xc4\x97jo imperatoriaus deimant\xc4\x85 ant kurio vienos pus\xc4\x97s buvo pavaizduotas Habsburg\xc5\xb3 erelis, o ant kitos pus\xc4\x97s \xc5\xa1\xc5\xabkis Plus ultra. Taip pat tur\xc4\x97jo sultono kard\xc4\x85, kurio vert\xc4\x97 siek\xc4\x97 16,000 dukat\xc5\xb3. Tur\xc4\x97jo 20 skirting\xc5\xb3 \xc5\xa1arv\xc5\xb3 r\xc5\xab\xc5\xa1is ir 360 arasus, kuriuos jam 1550-1560 m. pagamino Briuselio meistrai. Arasai puo\xc5\xa1\xc4\x97 pilies sienas. Po karaliaus mirties visus \xc5\xa1iuos turtus i\xc5\xa1sidalino \xc4\xafvair\xc5\xabs \xc5\xbemon\xc4\x97s.'